Diari Oficial de la Generalitat Valenciana


Sumari del DOGV 7961, del 19-01-2017 (2017/421)

RESOLUCIÓ de 13 de gener de 2017, de la Direcció General de Política Educativa de la Conselleria d'Educació, Investigació, Cultura i Esport, per la qual es convoca la prova per a persones majors de vint anys per a l'obtenció directa del títol de Batxiller, a la Comunitat Valenciana, corresponent al curs 2016-2017.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7961

Data del DOGV
:   19-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/421


Data del document
:   13-01-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 13 de gener de 2017, de la Direcció General de Política Educativa de la Conselleria d'Educació, Investigació, Cultura i Esport, per la qual es convoca la prova per a persones majors de vint anys per a l'obtenció directa del títol de Batxiller, a la Comunitat Valenciana, corresponent al curs 2016-2017. [2017/421]  
L'Ordre 1/2012, de 4 de gener, de la Conselleria d'Educació, Formació i Ocupació, regula la prova per a persones majors de vint anys per a l'obtenció directa del títol de Batxiller, en l'àmbit de gestió de la Comunitat Valenciana, de conformitat amb l'article 69.4 de la Llei orgànica 2/2006, de 3 de maig, d'educació.  
La dita ordre establix en l'article 5.1 que la prova disposarà d'una convocatòria per curs acadèmic, i que la inscripció i realització d'aquesta vindrà regulada mitjançant una resolució de la direcció general competent en matèria d'ordenació acadèmica, que publicarà la convocatòria corresponent en el Diari Oficial de la Generalitat Valenciana.  
  
Per tot això, en virtut de les atribucions que em conferix l'article 5.1 de l'esmentada Ordre 1/2012, de 4 de gener, de la Conselleria d'Educació, Formació i Ocupació, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Convocatòria  
1. Es convoca la prova per a persones majors de vint anys per a l'obtenció directa del títol de Batxiller, a la Comunitat Valenciana, corresponent al curs 2016-2017, que tindrà lloc el dia 29 d'abril de 2017, a les 08.30 hores.  
2. De conformitat amb el que disposa l'article 5.2 de l'Ordre 1/2012, de 4 de gener, de la Conselleria d'Educació, Formació i Ocupació, la realització dels tres exercicis de què consta la prova, s'efectuarà en un únic dia i de forma simultània, en els instituts d'educació secundària autoritzats per a impartir ensenyaments de Batxillerat, que les direccions territorials d'Educació, Investigació, Cultura i Esport designen com a seus d'actuació dels diferents tribunals.  
  
  
Segon. Requisits de participació  
Podran inscriure's per a participar en la prova, aquelles persones que complisquen els requisits següents:  
1. Tindre vint anys complits o aconseguir aquesta edat l'any natural de realització de la prova.  
2. No estar matriculat o matriculada en ensenyaments de Batxillerat en cap dels règims ordinari diürn, nocturn o a distància en el moment de realitzar la inscripció, i no haver anul·lat la matrícula després del 15 de gener de 2017.  
3. No estar en possessió del títol de Batxiller en cap de les seues modalitats o vies, ni de titulació declarada equivalent a efectes acadèmics.  
4. Ser resident a la Comunitat Valenciana. Quan l'adreça consignada en el DNI o en la targeta de residència no coincidisca amb la indicada en la sol·licitud serà necessari aportar, en el moment de la inscripció, un certificat d'empadronament en un municipi de la Comunitat Valenciana. Si no aporta aquesta documentació, la persona interessada podrà ser exclosa del procediment en el moment en què es detecte la dita circumstància.  
5. Haver efectuat, abans de la finalització del període de presentació de sol·licituds, l'abonament de la taxa corresponent a la prova per a l'obtenció directa del títol de Batxiller per a persones majors de 20 anys.  
  
  
Tercer. Sol·licituds, documentació i termini de presentació  
1. Les persones que desitgen participar en aquestes proves hauran d'omplir la seua sol·licitud d'inscripció, segons el model que figura en l'annex I, el qual es troba disponible en l'enllaç següent:  
http://www.gva.es/es/inicio/procedimientos'id\_proc=16757  
Aquesta sol·licitud haurà de ser presentada, preferentment, en la direcció territorial competent en matèria d'educació, en l'àmbit de gestió de la qual desitgen realitzar la prova, o bé a través de qualsevol mitjà dels previstos en l'article 16.4 de la Llei 39/2015, de 1 d'octubre, del procediment administratiu comú. En el cas que la sol·licitud es presentara davant d'una oficina de Correus, es farà en sobre obert perquè la instància siga datada i segellada pel funcionari de Correus abans de ser certificada. Si no es procedeix d'aquesta manera, la instància es considerarà presentada en la data d'entrada en el registre al qual estiga dirigida aquesta.  
En l'imprés de sol·licitud referit en l'annex I, les persones interessades indicaran la llengua estrangera per la qual opten en l'exercici A, així com la modalitat de Batxillerat i la via o opció, sobre les quals realitzaran l'exercici C, la província i localitat on preferisquen realitzar els exàmens, i totes les altres informacions que es requerisquen en l'imprés de sol·licitud. Així mateix, les persones que, de conformitat amb allò que s'ha indicat en l'article 8.1 de la referida Ordre 1/2012, sol·liciten l'exempció parcial d'un o més exercicis de la prova per haver superat certes matèries en estudis incomplets de Batxillerat, o bé per tindre reconeguda l'exempció o convalidació d'aquestes, hauran d'indicar-ho, a més d'aportar la documentació acreditativa respecte d'això.  
Les persones amb necessitats educatives especials derivades de discapacitat que sol·liciten una adaptació quant a la duració o condicions de realització de la prova, hauran d'adjuntar a la seua sol·licitud un certificat acreditatiu del grau de discapacitat, expedit per l'administració competent. A més, hauran de notificar-ho al Servei d'Ordenació Acadèmica, remetent una còpia de la documentació al següent correu electrònic: nzopzwtpohwxytemngawgibe@scd.ts  
Les sol·licituds hauran de ser firmades per les persones interessades. Amb això es responsabilitzen que compleixen els requisits establits per a participar en la convocatòria, que les dades contingudes en la sol·licitud són certes, i que són conscients que la falsedat d'aquestes pot donar lloc a la pèrdua del dret de realització de la prova o a l'anul·lació del resultat obtingut en aquesta.  
2. En el moment de presentar la sol·licitud, aquesta haurà d'acompanyar-se del justificant d'abonament de la taxa corresponent, segons el model que figura en l'enllaç:  
http://www.gva.es/es/inicio/procedimientos'id\_proc=16629  
L'ingrés de la taxa haurà d'efectuar-se abans de finalitzar el període d'inscripció en la prova, per mitjà de la presentació de l'imprés en alguna de les entitats financeres col·laboradores indicades en aquest. Una còpia d'aquest imprés, en el qual haurà de figurar el segell de l'entitat bancària que acredita l'abonament de la taxa, haurà d'adjuntar-se a la sol·licitud presentada. La falta d'aquest ingrés o haver-lo realitzat fora de termini implicarà automàticament l'exclusió de la persona interessada en el procediment. Així mateix, la presentació i pagament de l'imprés davant de l'entitat bancària, en cap cas suposarà l'eliminació del tràmit d'entrega, en forma i termini, de la sol·licitud de participació en la prova.  
3. L'import de la taxa a abonar per les persones que s'inscriguen per a participar en la prova serà l'indicat en el text refós de la Llei de taxes de la Generalitat, aprovat pel Decret Legislatiu 1/2005, de 25 de febrer, del Consell:  
a) Matrícula ordinària: 20,13 euros.  
b) Família nombrosa de categoria general: 10,07 euros.  
c) Família nombrosa de categoria especial: 0 euros.  
d) Persones amb un grau de discapacitat igual o superior al 33 %: 10,07 euros.  
Els membres de famílies nombroses de categoria general o especial, així com les persones amb un grau de discapacitat igual o superior al 33 %, hauran d'adjuntar a la sol·licitud, dins del termini de presentació d'instàncies, còpia de la documentació que acredite tal circumstància a l'efecte d'exempció o bonificació corresponent en el pagament de la taxa.  
Les persones que acrediten la condició de membre de família nombrosa de categoria especial, encara que es troben exemptes del pagament de la taxa, hauran d'omplir i presentar igualment l'imprés de taxa junt amb la seua sol·licitud.  
4. El termini d'inscripció en la prova per a majors de 20 anys per a l'obtenció directa del títol de Batxiller serà de 15 dies naturals a comptar a partir dia següent al de la publicació d'aquesta resolució en el Diari Oficial.  
  
Quart. Llistes d'admesos  
1. Les direccions territorials d'Educació, Investigació, Cultura i Esport designaran els instituts d'educació secundària on actuaran els diferents tribunals i publicaran en els seus taulers d'anuncis les llistes provisionals de participants que s'hagen inscrit en el seu àmbit de gestió, indicant, a més, la seu on realitzaran la prova. En la dita relació, també es farà constar les persones excloses del procediment, així com les causes de l'exclusió.  
2. Contra les llistes provisionals, les persones interessades podran interposar al·legacions o reclamacions en el termini de 10 dies hàbils. Les direccions territorials competents, després del seu estudi, publicaran les llistes definitives d'admesos en la prova, especificant el número de tribunal i la localitat assignats a cada persona. Amb aquest tràmit s'entendrà notificada la resolució de les diferents al·legacions i reclamacions i posarà fi a la via administrativa.  
3. Es facilitarà per mitjans telemàtics la consulta quant a la inscripció i a l'assignació de localitat i seu per a les persones interessades. Aquesta consulta podrà efectuar-se a través de l'enllaç:  
http://www.gva.es/es/inicio/procedimientos'id\_proc=16075  
  
Quint. Tribunals  
Les funcions, actuacions, règim d'organització i funcionament dels tribunals es regirà pel que establix l'article 7 de l'Ordre 1/2012, de 4 de gener, de la Conselleria d'Educació, Formació i Ocupació, en l'apartat 4 de les quals estableix que cada tribunal estarà constituït per un president i quatre vocals, tots ells funcionaris de carrera pertanyents al cos de Catedràtics o de professors d'Ensenyament Secundari, i que hagen impartit docència en Batxillerat almenys durant un curs acadèmic dels dos últims en alguna de les matèries relacionades amb els exercicis que consta la prova, requisits aquestos que també seran aplicables per al possible personal col·laborador.  
  
Les gratificacions per assistències a percebre pels membres dels tribunals seran les establides en l'annex del Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris (DOCV 30.05.2011).  
  
Sext. Exempcions parcials de la prova  
A més del que preveu l'article 8 de l'Ordre 1/2012, caldrà ajustar-se al que disposa el Decret 115/2012, que en el seu annex modifica el Decret 102/2008 i afig un apartat 7 a l'article 6, relatiu a l'organització de les ensenyaments de Batxillerat. Aquest annex posa de manifest que: «L'alumnat que s'haja incorporat al Batxillerat amb un títol de Tècnic de Formació Professional de grau mitjà podrà cursar únicament les matèries comunes, amb la finalitat d'obtindre el títol de Batxiller». Així, doncs, el dit alumnat només haurà de realitzar els exercicis A i B de la prova. En aquest cas, l'exercici C es qualificarà amb l'expressió «convalidat», i no computarà als efectes del càlcul de la nota mitjana, la qual s'obtindrà amb la mitjana dels exercicis A i B.  
  
Sèptim. Estructura i desenvolupament de la prova  
1. La prova per a persones majors de 20 anys per a l'obtenció directa del títol de Batxiller s'estructurarà segons el que estableix l'article 4 de l'Ordre 1/2012, de 4 de gener, de la Conselleria d'Educació, Formació i Ocupació.  
2. Les persones admeses en la prova hauran de concórrer-hi proveïdes d'original del document nacional d'identitat, en el cas de nacionalitat espanyola, o targeta de residència (NIE) en vigor, si són estrangers residents. El tribunal sol·licitarà a cada participant la seua identificació abans de l'inici de cada exercici.  
3. La prova constarà de tres exercicis, que es realitzaran en la data indicada en l'apartat primer de la present resolució, d'acord amb el següent horari:  
a) Exercici A: des de les 8.30 fins a les 11.30 hores.  
b) Exercici B: des de les 12.30 fins a les 14.30 hores.  
c) Exercici C: des de les 16.30 fins a les 19.00 hores.  
Amb una antelació mínima de 15 minuts abans de l'hora d'inici de cada exercici, les persones admeses en la prova hauran de personar-se en l'aula on es realitzarà aquest, a fi que el tribunal procedisca a la seua crida i realitze les comprovacions oportunes.  
Una vegada començat un exercici, cap persona admesa en la prova podrà accedir a l'aula de realització d'aquest fins que haja finalitzat.  
  
  
Octau. Avaluació, qualificació de la prova, reclamació de qualificacions i recursos  
1. L'avaluació i qualificació de la prova es regirà pel que estableix l'article 10 de l'Ordre 1/2012, de 4 de gener, de la Conselleria d'Educació, Formació i Ocupació.  
2. Les persones interessades podran reclamar les qualificacions atorgades pel tribunal en cada un dels exercicis realitzats durant la prova, en els termes que estableix l'article 12 de l'esmentada Ordre 1/2012, de 4 de gener, i, si és el cas, interposar recurs en els termes indicats en l'article 13 d'aquesta orde.  
  
Nové. Expedició de títols i certificats de superació parcial de la prova  
  
1. Una vegada realitzada la proposta d'obtenció del títol de Batxiller per part del tribunal, l'institut d'educació secundària que haja actuat com a seu de la prova realitzarà la tramitació d'aquesta.  
2. La proposta d'expedició del títol i la nota mitjana del Batxillerat es farà constar en el full 4 de l'historial acadèmic, segons el model que estableix l'annex VII de l'Ordre de 24 de novembre de 2008, de la Conselleria d'Educació, sobre avaluació en Batxillerat en la Comunitat Valenciana. En l'apartat observacions del full 5 de l'historial acadèmic, s'indicarà la proposta del títol de Batxiller a través de la superació de la prova per a l'obtenció directa, i s'haurà de consignar la qualificació obtinguda en els exercicis A, B i C d'aquesta, sense perjuí d'allò que s'ha indicat en l'apartat sisé.  
L'ompliment d'aquesta informació en l'historial acadèmic correspondrà a la Secretaria de l'institut d'educació secundària on la persona participant haja superat la prova.  
3. El centre procedirà a l'obertura de l'historial acadèmic per a aquelles persones participants que no disposen d'aquest a la Comunitat Valenciana. La dita obertura es realitzarà segons el que disposa l'article 15.2 de l'Ordre de 24 de novembre de 2008, abans referida. Els que disposen d'historial acadèmic en un centre docent diferent, l'institut on es trobe el dit historial el remetrà a aquell on la persona participant haja superat la prova, a petició d'aquest últim.  
  
4. Els que superen algun exercici de la convocatòria, però no la totalitat de la prova, podran sol·licitar que el tribunal els expedisca una certificació acreditativa dels exercicis aprovats per mitjà del model previst en l'annex II de la present resolució. Una còpia compulsada de les dites certificacions s'arxivaran en la Secretaria de l'institut que actue com a seu, junt amb una còpia de les actes d'avaluació de la prova, de manera que les persones interessades puguen sol·licitar un duplicat en la Secretaria del centre en cas de pèrdua o pèrdua de la certificació.  
  
Els tribunals hauran de remetre un duplicat d'aquestes actes a la direcció territorial d'Educació, Investigació, Cultura i Esport.  
  
Deu. Documentació administrativa  
La documentació a entregar per cada tribunal apareixerà ressenyada en les instruccions que regulen la prova.  
  
Disposició final  
De conformitat amb el que disposen els articles 107, 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, el present acte, que posa fi a la via administrativa, podrà ser recorregut potestativament, en reposició o bé cabrà plantejar directament recurs contenciós administratiu en els terminis i davant de l'òrgan que s'indica a continuació:  
a) El recurs de reposició haurà d'interposar-se davant de la Conselleria d'Educació, Investigació, Cultura i Esport, en el termini d'un mes a comptar de la data següent al de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar del següent al de la seua publicació.  
  
València, 13 de gener de 2017.- El director general de Política Educativa: Jaume Fullana Mestre.